พาณิชย์ คุมเข้มแก้ปัญหามะพร้าวราคาตกต่ำ อนุมัติงบช่วยเหลือ 30 กว่าล้านบาท รับซื้อผลผลิต 5 พันตัน
พาณิชย์ คุมเข้มแก้ปัญหามะพร้าวราคาตกต่ำ อนุมัติงบช่วยเหลือ 30 กว่าล้านบาท รับซื้อผลผลิต 5 พันตัน เบื้องต้นเตรียมเสนอ กกร.ควบคุมการขนย้ายสกัดการลักลอบนำเข้าพิจารณาสัปดาห์หน้า     นายวิชัย โภชนกิจ อธิบดีกรมการค้าภายใน เปิดเผยถึงความคืบหน้าในการแก้ไขปัญหาราคามะพร้าวตกต่ำว่า  กรมการค้าภายในได้จัดทำโครงการรับซื้อเนื้อมะพร้าวแห้ง ปี 2562 เพื่อสนับสนุนให้เกษตรกร/กลุ่มเกษตรกร นำมะพร้าวผลมาแปรรูปเป็นเนื้อมะพร้าวแห้ง จำหน่ายให้แก่โรงงานแปรรูป โรงงานน้ำมันมะพร้าว ซึ่งคณะกรรมการบริหารกองทุนรวมเพื่อช่วยเหลือเกษตรกร(คชก.)ได้อนุมัติเงินเร่งด่วนเพื่อช่วยเหลือเกษตรกร จำนวน 33.48 ล้านบาท เพื่อนำร่องดำเนินการรับซื้อเนื้อมะพร้าวแห้ง 5,000 ตัน ในพื้นที่แหล่งผลิตมะพร้าวสำคัญ 4 จังหวัด ได้แก่ จังหวัดประจวบคีรีขันธ์ ชุมพร สุราษฎร์ธานี และจังหวัดนครศรีธรรมราช จังหวัดจะได้รับการจัดสรรงบประมาณ เพื่อดำเนินการตามสัดส่วนการผลิตมะพร้าว คือ จังหวัดประจวบคีรีขันธ์ 13.4 ล้านบาท ชุมพร 10.7 ล้านบาท สุราษฎร์ธานี 5.4 ล้านบาท และจังหวัดนครศรีธรรมราช 4 ล้านบาท และให้จังหวัดกำหนดจุดรับซื้อ เพื่อให้เกษตรกร กลุ่มเกษตรกร นำเนื้อมะพร้าวแห้งมาจำหน่ายให้แก่ผู้ประกอบการและโรงงานที่สนใจเข้าร่วมโครงการ โดยเกษตรกรจะขายเนื้อมะพร้าวแห้งที่ความชื้นไม่เกิน 6% ในราคานำตลาดที่กิโลกรัมละ 15 บาท โดยเป็นเงินที่ผู้รับซื้อจ่ายให้ 10 บาท รัฐจ่ายเพิ่มให้ 5 บาท และให้ค่าบริหารจัดการคุณภาพและค่ารวบรวมอีก 1.50 บาทนอกจากนี้ยังมีมาตรการอื่นเพื่อแก้ไขปัญหาราคาผลผลิตมะพร้าวตกต่ำ คือการสกัดการลักลอบนำเข้ามาอย่างผิดกฎหมาย โดยเตรียมจะนำเสนอที่ประชุมคณะกรรมการกลางว่าด้วยสินค้าและบริการ (กกร.) ประกาศให้พื้นที่จังหวัดประจวบคีรีขันธ์ ชุมพร สุราษฎร์ธานี  และจังหวัดนครศรีธรรมราช เป็นพื้นที่ควบคุมการขนย้ายผลผลิตหากมีการขนย้ายเกิน 7 ตัน ต้องขออนุญาตจากหน่วยงานที่เกี่ยวข้องพิจารณาในสัปดาห์หน้า